หุ้น “ลิสซิ่ง” ร่วงระนาว! กังวล “ธปท.” ลดเพดานดอกเบี้ยถาวร กระทบยอดปล่อยสินเชื่อ
หุ้น “ลิสซิ่ง” ร่วงระนาว! กังวล “ธปท.” ลดเพดานดอกเบี้ยถาวร กระทบยอดปล่อยสินเชื่อ
5 ส.ค. 2563

ผู้สื่อข่าวรายงานว่า ณ เวลา 10.37 น. ราคาหุ้น บริษัท บัตรกรุงไทย จำกัด (มหาชน) หรือ KTC อยู่ที่ระดับ 30.50 บาท ลบ 0.50 บาท หรือ 1.61% สูงสุดที่ระดับ 31 บาท ต่ำสุดที่ระดับ 30.25 บาท ด้วยมูลค่าการซื้อขาย 40.09 ล้านบาท
ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD อยู่ที่ระดับ 47.50 บาท ลบ 2 บาท หรือ 4.04% สูงสุดที่ระดับ 48.75 บาท ต่ำสุดที่ระดับ 47 บาท ด้วยมูลค่าการซื้อขาย 433.31 ล้านบาท
ราคาหุ้น บริษัท เมืองไทย แคปปิตอล จำกัด (มหาชน) หรือ MTC อยู่ที่ระดับ 48.75 บาท ลบ 2.50 บาท หรือ 4.88% สูงสุดที่ระดับ 50.75 บาท ต่ำสุดที่ระดับ 48.50 บาท ด้วยมูลค่าการซื้อขาย 272.30 ล้านบาท
ราคาหุ้น บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS อยู่ที่ระดับ 102.50 บาท ลบ 1.50 บาท หรือ 1.44% สูงสุดที่ระดับ 104.50 บาท ต่ำสุดที่ระดับ 102 บาท ด้วยมูลค่าการซื้อขาย 17.36 ล้านบาท
ด้าน บล.เอเซีย พลัส ระบุในบทวิเคราะห์ฯว่า ธนาคารแห่งประเทศไทย (ธปท.) ปรับลดเพดานอัตราดอกเบี้ยบัตรเครดิต (เดิม 18% เหลือ 16%) สินเชื่อบุคคล (เดิม 28% เหลือ 25%) และสินเชื่อจำนำทะเบียน (เดิม 28% เหลือ 24%) ตั้งแต่ 1 ส.ค. 63 เป็นต้นไป เพื่อช่วยเหลือลูกหนี้รายย่อยที่ได้รับผลกระทบจากสถานการณ์โควิด-19 นั้น
ขณะที่ต่อมามีรายงานข่าวว่าธปท.ยืนยันว่ามาตรการดังกล่าวเป็นมาตรการถาวร ไม่ใช่มาตรการชั่วคราว ซึ่งจะส่งผลกระทบต่อ AEONTS และ KTC เป็นหลัก
ด้าน MTC และ SAWAD จะได้รับผลกระทบจำกัด เนื่องจากปัจจุบันส่วนใหญ่คิดอัตราดอกเบี้ยกับลูกหนี้ต่ำกว่าเพดานดอกเบี้ยใหม่อยู่แล้ว มีเพียง SAWAD ที่คิดอัตราดอกเบี้ยของรถยนต์บางประเภท ที่ไม่ได้เป็นที่นิยมของตลาดในอัตราที่สูงกว่าปกติที่ระดับ 26% อยู่บ้าง แต่ก็คิดเป็นสัดส่วนไม่ถึง 5% ของสินเชื่อสุทธิ และจากการสอบถามไปที่ SAWAD อาจเลือกที่จะปล่อยสินเชื่อกลุ่มดังกล่าวลดลง เพราะได้ดอกเบี้ยที่ไม่คุ้มความเสี่ยง
นอกจากนี้ เพดานอัตราดอกเบี้ยใหม่จะมีผลเฉพาะสินเชื่อใหม่ที่ปล่อยหลังจากวันที่ 1 ส.ค.63 เป็นต้นไป ไม่กระทบต่อสินเชื่อที่ปล่อยไปแล้วในปัจจุบัน จึงคาดกระทบ SAWAD ไม่มาก โดยรวมแล้ว ฝ่ายวิจัยยังให้น้ำหนักความเสี่ยงเกี่ยวกับการผิดนัดชำระหนี้ในช่วงเศรษฐกิจชะลอตัว จึงยังแนะนำ Switch ทั้ง AEONTS (เป้า 110 บาท) MTC (เป้า 53 บาท) และ SAWAD (เป้า 54 บาท)